
REPUBLIKA HRVATSKA 
TRGOVAČKI SUD U ZAGREBU
STALNA SLUŽBA U KARLOVCU 
Karlovac, Trg hrvatskih branitelja 1	4 St-1017/2019-16

U  I M E  R E P U B L I K E  H R V A T S K E
R J E Š E N J E

Trgovački sud u Zagrebu, Stalna služba u Karlovcu, po sucu Goranki Boljkovac, kao stečajnom sucu, u povodu prijedloga predlagatelja Financijske agencije, Zagreb, Ulica grada Vukovara 70, za otvaranje stečajnog postupka nad dužnikom TRANSPORTI KUKEC j.d.o.o., Donji Markovac, Donji Markovac 9, OIB: 40001111514, dana 14. kolovoza 2019.

r i j e š i o    j e

I. Odbacuje se prijedlog Financijske agencije za otvaranje stečajnog postupka nad dužnikom TRANSPORTI KUKEC j.d.o.o., Donji Markovac, Donji Markovac 9, OIB: 40001111514, od 23. travnja 2019.

II. Nalaže se Financijskoj agenciji da oslobodi sredstva u iznosu od 5.000,00 kn, zaplijenjena temeljem čl. 112. st. 1. Stečajnog zakona.

Obrazloženje

FINA-a Regionalni centar Zagreb podnijela je ovom sudu dana 23. travnja 2019. prijedlog za otvaranje stečajnog postupka nad dužnikom TRANSPORTI KUKEC j.d.o.o., Donji Markovac, Donji Markovac 9, OIB: 40001111514. 

Prijedlog je podnesen temeljem odredbe članka 110. stavka 1. Stečajnog zakona (Narodne novine broj 71/15, 104/17, dalje u tekstu: SZ-a). U prijedlogu predlagatelj navodi da na dan 17. travnja 2019. dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 289.779,81 kn, te da dužnik ima pet zaposlenih. 

Predlagatelj nadalje navodi da na temelju čl. 112. st. 5. SZ-a obavještava sud da dužnik na dan 17. travnja 2019. ima zaplijenjena novčana sredstva u iznosu od 5.000,00 kn na ime predujma za namirenje troškova stečajnog postupka, a da je FINA na temelju čl. 114. st. 3. SZ-a oslobođena plaćanja predujma za namirenje troškova stečajnog postupka. 

Odredbom članka 110. stavka 1. SZ-a propisano je da je Financijska agencija dužna podnijeti prijedlog za otvaranje stečajnoga postupka ako pravna osoba u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju do 120 dana, u roku od 8 dana od isteka toga razdoblja, osim ako su ispunjene pretpostavke iz članka 428. istog Zakona. 

Odredbom čl. 5. st. 1. SZ-a propisano je da se stečajni postupak može otvoriti ako sud utvrdi postojanje stečajnoga razloga; odredbom st. 2. istog članka propisano je da su stečajni razlozi nesposobnost za plaćanje i prezaduženost. 

Dužnik je dana 19. srpnja 2019. predao na spis Očevidnik o redoslijedu plaćanja sa obračunatom kamatom od 19. srpnja 2019. (list 14 spisa) uvidom u koji je utvrđeno da na navedeni datum stanje blokade računa dužnika iznosi 0,00 kn. Osim toga, FINA je dostavila u spis potvrdu o blokadi računa i novčanih sredstava dužnika od 23. srpnja 2019. (list 18 spisa) uvidom u koju je utvrđeno da je na taj datum na računu dužnika evidentirano četiri dana neprekidne blokade. 

Na navedeni način sud je utvrdio da kod dužnika više ne postoji stečajni razlog nesposobnosti za plaćanje, jer su dana 19. srpnja 2019. poslovni računi dužnika deblokirani, a sukladno odredbi čl.6. st.2. alineja 1. SZ-a smatra se da je dužnik nesposoban za plaćanje ako isti u Očevidniku redoslijeda osnova za plaćanje ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa. 

Dakle, neprijeporno je da na dan donošenja ovog rješenja kod dužnika ne postoji stečajni razlog nesposobnosti za plaćanje jer neprekidna blokada računa dužnika ni u kojem slučaju ne traje duže od 60 dana, pa je riješeno kao u točci I. izreke ovog rješenja. 

Odredbom čl. 112. st. 1. SZ-a propisano je da nakon što Financijska agencija utvrdi nemogućnost izvršenja osnove za plaćanje radi nedostataka novčanih sredstava na računima dužnika pravne osobe, naložiti će banci da zaplijeni novčana sredstva s računa dužnika, u iznosu od 5.000,00 kn za predujam za namirenje troškova stečajnoga postupka; odredbom stavka 7. istog članka propisano je da ako sud odbaci ili odbije prijedlog za otvaranje stečajnoga postupka, rješenjem o odbacivanju odnosno odbijanju naložit će Financijskoj agenciji da oslobodi sredstva zaplijenjena na temelju stavka 1. toga članka. Slijedom navedenog, valjalo je riješiti kao pod točkom II. izreke ovog rješenja. 


U Karlovcu, 14. kolovoza 2019.     
                               
                                                                                                                 Sudac: 
                                                                                                                Goranka Boljkovac, v.r.

		Za točnost otpravka-
	 ovlašteni službenik:
	     Draženka Prpić
Uputa o pravnom lijeku:
Protiv ovog rješenja dopuštena je žalba u roku od 8 dana od isteka osmog dana od dana objave ovog rješenja na mrežnoj stranici e-Oglasna ploča suda, koja se podnosi u 3 primjerka, Visokom trgovačkom sudu Republike Hrvatske, putem ovog suda.

Dna:
1. TRANSPORTI KUKEC j.d.o.o., Donji Markovac, Donji Markovac 9
2. Željko Kukec, Donji Markovac, Donji Markovac 9
2. FINA, Zagreb, Ulica grada Vukovara 70
4. mrežna stranica e-Oglasna ploča suda

